X'naqbad insejjaħ lil Aylan al-Kurdi? Waqt li tarbija eżattament ma kienx, tfajjel ma naħsibx li kien laħaq sar. Forsi martri? Sfortunatament lanqas. L-isfortuna hija li minkejja li r-ritratt jidher li qanqal ħafna rwieħ, għal xi raġuni qed ifakkarni fl-Eritrejan Ashih Tekleab el Haile li salva student Franċiż mill-għarqa imma fil-proċess tal-att erojku tiegħu bela' biżżejjed ilma li r-ramel ta' Paradise Bay qatt ma reġa' mexa iżjed fuqu, u l-istess ramel serva biss bħala sodda għall-awtopsja tiegħu. Għal dik il-ġimgħa, l-kelma 'klandestini' ġiet sostitwita għal 'refuġjati'. Ma dametx wisq iżjed imma. Bħala ħafna tfal jew adulti li ma jafux jieħdu ħsieb annimal, billi ttihom kelb bħala rigal għall-Milied, ġimgħa waħda biss jagħmlu joħorġuh dawra. Li kellu xi ħadd ġej minn żmien ieħor jara r-ritratt ta' Aylan mixħut minn tulu fuq ir-ramel b'wiċċu lejn il-baħar x'aktarx jimmaġina li t-tifel qiegħed iħaffer fir-ramel biex jew jibni xi kastell jew jipprova jsib il-qiegħ. Biss bl-aħbarijiet li llum nisimgħu minn siegħa għall-oħra, dak li qabel konna nqisuh bħala traġiku . Kien hemm tifel ċkejken, li wara li l-qoxra li kien fuqha għerqet, il-kurrent ġarru lejn ir-ramel ta' xtajta li tant tfal iħobbu, bi stonku mimli ilma mielaħ, b'qalb li ma baqgħetx tħabbat, kiesaħ silġ. L-ambjent u ċ-ċirkustanzi kompletament jagħġnu l-mod kif naħsbu. Tant hu hekk li ftit xhur ilu meta tifla Sirjana f'kamp tar-refuġjati l-ġmiel tagħha rat fotografu b'tromba mhux ħażin mhux biss ma tbissmitlux imma tellgħet idejha 'l fuq b'ġest ta' rendiment lejn dak li ħasbet għandu arma tan-nar f'idu. Bl-istess raġunament, issa li għandna idea ta' minn xiex qegħdin jgħaddu dawn in-nies, se nibdew inkunu aktar tolleranti, jew sempliċiment qegħdin nibku dmugħ tal-kukkudrilli? Bħal kif it-tifla Sirjana Adi Hudea, kienet programmata biex kull min iħares darbtejn lejha ma jagħmilx hekk għax jiggustaha imma għax irid jisparalha, jidher li ħafna minna pprogrammati biex naċċettaw dak li huwa konvenzjonali. U l-konvenzjonali huwa li jekk xi ħadd ġej minn barra, ġej biex joħdilna xogħlna, u biex jerdgħa mill-kaxxa tal-pajjiż. Inħossni mnixxef kif f'pajjiż Mediterranju fejn tirrenja l-mentalità li l-istat qiegħed hemm biex jipprovdi, u li l-istess kaxxa proverbjali m'għandiex qiegħ, li t-taxxi huma serq u għalhekk min jevadi mhuwiex ħalliel imma sempliċiment xi ħadd li qed jevita ħalliel, il-poplu taħarqu tant qalbu jekk nagħtu kontribut lejn min ħafna drabi ħarab gwerra. Aktar u aktar hija konfliġġenti meta konna mtellgħin biex ngħinu l-missjoni u naħseb nofs Malta tirċievi l- Malta Missjunarja f'darha. Biss forsi dak li darba qalet Madre Tereża jxejjen din il-konflitt, 'Huwa faċli li nħobbu lil min hu 'l bogħod minna, imma mhux dejjem faċli li nħobbu li min hu qribna.' Eżempju ieħor tal-konvenzjonali nsibuha fl-Istati Uniti fejn il-maġġoranza ta' dawk li huma kompletament imbeżża' mit-terroristi u li jaħsbu li ħafna immigranti huma sempliċiment terroristi, u li jixtiequ jibnu ħajt kbir mal-Messiku, huma dawk li huma assolutament kontra Obama li jabolixxi l-pussess tal-armi tan-nar. Ir-realtà xxejjen il-konvenzjonali għax l-istatistika turi li ħafna aktar nies jitilfu ħajjithom fi sparaturi milli kaġun ta' terroriżmu. Realtà aktar traġika minn din hija li b'mod ġenerali għandna politiċi li minflok li jaħsbu u jqanqlu l-poplu biex jaħseb barra mill-kaxxa, huma stess huma mmexxija mis-sentiment ta' Ċikku u l-poplu. Minkejja li l-istess prim ministru li sa sentejn ilu daħħal il-kelma fil-vokabularju tagħna jħossu 'irrabjat u ssummat' bir-ritratt ta' Aylan, ma sar l-ebda sforz biex jiġu offruti aktar viżas umanitarji jew għallinqas jitħaffef il-proċess. Dan l-aħħar saret moda biex jiġu demonizzati t-traffikanti. Huwa assolutament korrett li dawn huma kriminali tal-ogħla grad, biss naħseb ukoll li qed jintużaw bħala sempliċiment . Min huwa ddisprat f'artu jew f'art oħra tranżitorja li ma tirrispettax l-Konvenzjoni tal-Ġnus Magħquda, b'mod jew ieħor se jsalpa – fuq bastiment jew zokk ta' siġra. Huma l-fruntieri li jħallu lil dawn it-traffikanti jiffjorixxi. Il-fruntieri mhumiex naturali. Huma mibnija fuq il-mapep u f'moħħna, għax inħallu lil min jibnihomlna u neħduhom bħala benfatt. U huma dawn il-fruntieri mżewwga mal-konvenzjonali u l-paranoja li ħallew lil Aylan jinġabar mir-ramel flok jilgħab bir-ramel.
Aylan u Adi